Qbadt il-gabbjetta tal-gardell, tfajtha taħt għabti, xegħelt sigarru u tlaqt il barra. Ġbidt lejn il-pjazza, fejn trid tmur? Fost il-ġimgħa ftit li xejn issib ma' min tgħid kelma, kulħadd xogħol. Anke dawk li jirreġistraw ma jkunux jistgħu jiġu l-pjazza għax jew isibu jaqilgħu lira baxx baxx jew ikollhom joqgħodu jaħslu l-art biex il-mara tmur it-tombla jew il-coffee morning. Allura jien għandi 'l Joe, il-gardell u miegħu ngħaddi l-isbaħ nofstanhar il-pjazza. Jgħanni dal-gardell l-aħwa tiegħi! Nistħajlu l-Budaj Alla jaħfirlu. Intfajt bilqegħda fuq bank għad-dell. Dendilt il-gabjetta ma' tabella tat-traffiku. Kulħadd jaf li mhux suppost jidħlu karozzi minn hemm, bit-tabella u mingħajrha, imma xorta jidħlu, allura l-aħjar użu tat-tabella sar biex iżżomm il-gabjetta b' Joe tiegħi. Min hawn nara lil kull min jgħaddi. Għaddej il-kappillan. "Bonġu Sur Kapppillan". Ma jinżilli xejn dal-kappillan. Ta' qablu kien aħjar, insomma ma tantx kien fih ħobż lanqas, imma kien aħjar. Kien dilettant tal-kaċċa u kien spiss jieqaf jgħid kelma magħna. Kien isejħilna il-barunijiet tal-pjazza għax dejjem hemm inkunu. Imma dan mhu dilettant ta xejn, la tal-kaċċa, la tan-nar, la tas-sajd. Moħħu biex jaqra l-kotba imbagħad meta jipprietka ħadd ma jifhem xejn. Aħna fuq xi kuċċarda nifhmu mela fuq dak li jgħid il-Kappillan nhar ta' Ħadd. Isma Joe x'itiha Alla jbierku donnu tape recorder! Ara ħa ngħamel il-qrun għax għaddej wieħed minn tal-każin l-ieħor li ma jmurx jisħituli, phu għalihom. Huma ma jaħmlunix hux, imma lanqas jien ma nniżżilhom ta. Inniżżel ħobża ta' ratal f' żaqqi imma wieħed mill-każin tagħhom ma nniżlux fl-istonku tiegħi. Issa minn hawn u ftit ieħor immur nieħu birra mill-każin tal-fitbol. Filgħaxija ma nersaqx 'l hemm għax idejquni, kulħadd iridha ta' Pele jew Maradona. Ngħid jien dawn jiġu l-każin biex jitkellmu fuq il-fitbol? Għax ma jmorrux il-grawn mela l-każin! Il-każin għal min irid jixrob qiegħed. Ejja Joe ha mmorru, pssssiiii psssiiii psiiiii. Ara t-tifel ta' dawk ta' quddiemna! Sejjer l-università. Jien ma nafx kif daħal l-università daqs kemm hu njorant missieru. U jgħidu li skont iz-zokk il-fergħa u l-fula bint il-miżwed u r-razza dejjem tiġbed. U ha ngħidlek ta, fir-razza kellu injoranti ta, phuuu, allat tal-injoranti kellu. Alla jbierek x'injoranza. Daħal l-università bilkemm jaf jimxi! Veru li bil-ħbieb tasal kullimkien. Jien ngħid għalija skola ma nafx, imma noqgħod ħdejha iżda bżieq fuq imnieħri ħadd ma jagħmilli allavolja ma mortx l-università. Lanqas biss naf fejn hi! Imxi għall-birra Joe! Qed jitgħallem il-filosofija smajthom jgħidu. Filosofija? Trid titgħallem il-filosofija? Ejja l-pjazza kuljum u professur ssir bil-garanzija. Agħmilli lager tal-ħanut! din il-kitba ma dehret fuq l-ebda ġurnal imma ktibtha meta kellli l-muża tal-kitba. 4 frar 2014. Il-Peripateo, b Sokrate u Aristotile, mhux dawk ta' Malta imma tal-Greċja.
Il-Peripateo ta' Sokrate Malti